Over ti millioner på flukt i Sudan: – Barn dør hver andre time
Verdens største flyktningkrise utspiller seg i skyggen av krigene i Ukraina og Gaza. Nå står Sudan overfor en massiv sultkatastrofe. Krigen brøt ut i hovedstaden Khartoum 15. april i fjor. Vestlige land reagerte akutt med å få sine diplomater i trygghet. Ni måneder senere er dette det svimlende omfanget av katastrofen i Sudan: Og på telefon med VG forteller Abdelrahman Mubarak, nasjonaldirektør i Sudan for SOS-barnebyer, om volden. – De skyter folk basert på etnisitet, for å tilhøre en spesiell stamme, sier Mubarak.  Kupp, håp og krig Det er militsgruppen RSF og regjeringshæren SAF som har brakt landet ut i sultkatastrofe.  I 2019 samarbeidet de i et kupp mot diktator Omar al-Bashir etter folkelige protester. Det var deretter håp om demokratisering i landet. Men i 2021 tok SAF-generalen Abdel Fattah al-Burhan makten selv i et nytt kupp – og i april i fjor gikk altså de paramilitære styrkene til RSF-leder Mohamed Hamdan Dagalo til angrep. Ifølge FN har Sudan nå verdens største flyktningkrise.  – Barn dør hver andre time Leger uten grenser forteller at forholdene er spesielt alvorlige i Zamzam-leiren i Nord-Darfur. – Vi regner med at det dør ett barn hver andre time i leiren. De med alvorlig underernæring står i fare for å dø de neste tre til seks ukene dersom de ikke får behandling, sier Claire Nicolet, organisasjonens Sudan-leder, i et presseskriv. Januar pleier å være måneden med relativt lav underernæring på grunn av innhøsting i desember. Men konflikten har gjort at bønder ikke har kunne følge opp avlingene sine.  Derfor ser Leger uten grenser nå at ett av fire barn allerede er akutt underernærte, et «alarmerende» nivå.  De frykter hva dette betyr for underernæringstoppen, som pleier å komme mellom april og september.  Utviklingsministeren: Enorme dimensjoner – Vi opplever at det er veldig vanskelig å få oppmerksomhet rundt Sudan, fordi det som skjer i Ukraina og Gaza er så dramatisk. Dette er FN-topper også opptatt av, sier utviklingsminister Anne Beathe Tvinnereim (Sp) til VG. Hun beskriver en svært vanskelig situasjon der partene ikke snakker sammen og heller ikke gir humanitære organisasjoner tilgang. – Dimensjonene er helt enorme. FN kaller det en av de humanitære krisene som utvikler seg raskest, men samtidig er det liten oversikt over det som skjer på bakken. Sudan trenger verdens fokus på seg. Oppmerksomheten rundt Sudan er dessverre lav, sier Tvinnereim.  – Jeg opplever at både mediene og politikerne går i flokk når det gjelder humanitære kriser. Det er også lett å forstå at det blir sånn, men vi kan ikke tillate oss det, mener utviklingsministeren.  – Kidnapper og voldtar Det begås også fryktelige overgrep i landet. – De kidnapper jenter, voldtar dem og tar dem med til Darfur. Mange tør ikke si at de er blitt voldtatt fordi det er en skam for familien, sier Mubarak i SOS-barnebyer om RSF-militsen. Både FN og Human Rights Watch har levert rapporter om seksuelle overgrep begått av RSF-militsen. Han befinner seg i Kassala, helt øst i Sudan, hvor svært mange nå har flyktet for å slippe unna kampene.  Ifølge et forsiktig anslag har krigen hittil kostet minst 13.000 liv, meldte NTB tidligere denne uken. – Det er grunn til å tro at både regjeringshæren og militsen begår krigsforbrytelser, sa sjefanklageren ved Den internasjonale straffedomstolen (ICC), Karim Khan, i Sikkerhetsrådet. – Katastrofe – Situasjonen i Sudan er intet mindre enn en katastrofe, sier Eddie Rowe, representanten for Verdens matvareprogram (WFP), ifølge Al Jazeera.  – WFP har mat i Sudan, men mangelen på humanitær tilgang og andre unødvendige hindre sinker oss, forteller han.  70 lastebiler med nødhjelp sto eksempelvis nylig fast i Port Sudan ved Rødehavet. Følgen er at WFP kun har fått levert nødhjelp i én av ti sudanere som er rammet av krigshandlingene. 
Sudan opplever verdens største flyktningkrise med 10,7 millioner på flukt og 18 millioner i hungersnød, ifølge FN og IOM. Krigen startet 15. april i fjor mellom militsgruppen RSF og regjeringshæren SAF. Et barn dør hver andre time i flyktningleiren Zamzam i Nord-Darfur, og Leger uten grenser advarer om økt underernæring.